**ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ԳԵՆԴԵՐԱՅԻՆ ՔԱՂԱՔԱԿԱՆՈՒԹՅԱՆ ԻՐԱԿԱՆԱՑՄԱՆ 2019-2023 ԹՎԱԿԱՆՆԵՐԻ ՌԱԶՄԱՎԱՐՈՒԹՅՈՒՆԸ**

***Հայաստանի Հանրապետությունում գենդերային քաղաքականության իրականացման 2022 թվականի միջոցառումների կատարողականը***

**Գերակայություն 1. Կանանց առաջխաղացման ազգային մեխանիզմի կատարելագործում, կանանց և տղամարդկանց հավասար մասնակցություն կառավարման ոլորտում և որոշումների ընդունման մակարդակում**

Գենդերային հարցերով ընդուն­ված փաս­տաթղ­թերի, այդ թվում նաև՝ ՄԱԿ-ի Կանանց հանդեպ խտրականության բոլոր ձևերի վե­րաց­ման մասին կոն­վենցիա­յի հանձնարարա­կան­ների պետա­կան պաշտոնյաների շրջա­նում իմացու­թյան ապահովման նպատակով՝ մշակվել է ՄԱԿ-ի Կանանց նկատմամբ խտրականության բոլոր ձևերի վերացման մասին կոնվենցիայի (CEDAW) իրականացման վերաբերյալ ՀՀ 7-րդ ազգային պարբերական զեկույցը, լրացուցիչ հարցաշարի պատասխանների ամփոփումը և ներկայացումը։ Եվրոպայի Խորհրդի Մարդկանց թրաֆիքինգի դեմ պայքարի հարցերով փորձագիտական խմբի (GRETA) մոնիթորինգային այցի շրջանակներում քննարկվել են գենդերազգայուն կանխարգելիչ ծրագրեր։ ՄԱԿ Քաղաքացիական և քաղաքական իրավունքների պաշտպանության մասին դաշնագրի (ICCPR) իրականացման վերաբերյալ ՀՀ 3-րդ ազգային զեկույցի դիտարկման ընթացքում արծարծվել են նաև գենդերային հավասարության խնդիրներ։ Մշակվել և քննարկվել է ՄԱԿ ԱԽ 1325 բանաձևի՝ «Կանայք, խաղաղություն, անվտանգություն» իրականացման ՀՀ 2-րդ ազգային ծրագիրը։

Կանանց հարցերով խորհուրդը, որպես կանանց և տղամարդկանց հավասար իրավունքների ու հավասար հնարավորությունների ապահովման ազգային մեխանիզմ՝ 2022 թվականին իրականացրել է խորհրդին կից աշխատանքային խմբի հանդիպում, որի ժամանակ դիտարկվել է կանանց և հատկապես սոցիալապես խոցելի խմբերին վերաբերող պահանջներ, ինչպես նաև մշակվել է «Կլիմայի փոփոխության գենդերային և սոցիալական ազդեցությունների մեղմանն ուղղված 2023-2025 թվականների ծրագիրը և ծրագրի իրականացման միջոցառումների ցանկը հաստատելու մասին» ՀՀ կառավարության որոշման նախագիծը: Այնուհետև, խորհուրդը գումարել է մեկ նիստ, որի ընթացքում քննարկվել են կանանց հիմնահարցերին առնչվող ոլորտային հարցերը, ներկայացվել է կանանց նկատմամբ խտրականության բոլոր ձևերի վերացման մասին ՄԱԿ կոնվենցիայի (CEDAW) դրույթների իրականացման վերաբերյալ ՀՀ ազգային 7-րդ զեկույցին առնչվող տեղեկատվությունը, STEM ուղղվածությամբ բարձրագույն կրթության բոլոր մակարդակներում կանանց ներգրավվածության բարձրացմանն ուղղված խրախուսման միջոցառումները, քննարկվել են նաև ՏՏ ոլորտում կանանց ներգրավվածությունը խթանող միջոցառումներն ու առաջարկները։

Օրենսդիր և գործադիր իշխանությունների կողմից որոշումների ընդունման մակարդակում կանանց թերի ներկայացվածության հաղթահարման նպատակով, կազմվել է «Հայաստանի Հանրապետության արդարադատության նախարարության կառուցվածքային ստորաբաժանումներում գենդերային հավասարության ապահովման» գնահատման վերաբերյալ զեկույց, որը ի թիվս այլ առաջարկությունների ներառում է բարձրաստիճան պետական պաշտոններում կանանց տեսակարար կշռի մեծացմանը վերաբերող առաջարկություներ:

Պետական կառավարման համակարգում գենդերային հավասարության ապահովման համար քվոտաների ներդրման նպատակով՝ գլխավոր քարտուղարների թափուր պաշտոնների համալրման հարցազրույցի փուլն անցկացնելու համար ձևավորվել է թվով 17 հանձնաժողով՝ 11-ի դեպքում հանձնաժողովի կազմում կանանց թիվը գերազանցել է տղամարդկանց թվին։ Գլխավոր քարտուղարների թափուր պաշտոնների համալրման 18 մրցույթից 10-ի դեպքում մրցույթն ունեցել է միակ հաղթող, որից 2-ը կանայք են։ 2022 թվականին նախորդ տարվա համեմատ տեղի է ունեցել քաղաքացիական ծառայության պաշտոն զբաղեցնող կանանց թվի 19.63%-աճ, տղամարդկանց դեպքում միևնույն ցուցանիշը կազմում է շուրջ 2%։

Մարզպետարաններում, ՏԻՄ-երում որոշումների ընդունման մակարդակում կանանց թերի ներկայացվածության հաղթահարման նպատակով՝ Տավուշում 2022թ. ՏԻՄ ընտրությունների արդյունքնում մարզի 4 խոշորացված համայնքներից մեկի ղեկավարը կին է, 90 ավագաննիներից 29-ը կին են:

**Գերակայություն 2. Սոցիալ-տնտեսական ոլորտում գենդերային խտրականության հաղթահարում, կանանց տնտեսական հնարավորությունների ընդյալնում**

«Աքսելերատոր # 5» ծրագրի շրջանակներում 209 սկսնակ կին ձեռնարկատեր և 54 կին ձեռնարկատեր մասնակցել է բիզնես և տեխնոլոգիական ուղղվածության դասընթացներին, ինչպես նաև ստացել է անհատական աջակցություն մենթորներից: Լավագույն մասնակիցները մասնագիտական խորհրդատվություն են ստացել պրոդուկտի ներկայացման և բրենդի վերանայման վերաբերյալ, ինչպես նաև ներդրողներին ներկայացրել են իրենց բիզնես գաղափարները։

Կանանց շրջանում ձեռներեցությունը խթանելու նպատակով, «Պլատֆորմ #5» ծրագրի շրջանակներում, 1400 կին հնարավորություն է ստացել ուսումնասիրել թվային մարքեթինգ մասնագիտությունը: Երկրորդ փուլ անցած 300 մասնակցի հետ այժմ տարվում են աշխատանքներ՝ կայուն զբաղվածություն ապահովելու նապատակով։

Զբաղվածության խթանման ծրագրի շրջանակներում, Շիրակի մարզում աշխատունակ միայնակ մայրերի կենսամակարդակի բարձրացման նպատակով, 42 միայնակ մայրեր մասնակցել են Գյումրու տեղեկատվական տեխնոլոգիաների կենտրոնի աջակցությամբ վերաորակավորման դասընթացում, որը հաջողությամբ ավարտել են 21-ը, իսկ 5-ը՝ աշխատանքի է անցել ԳՏՏԿ:

Կանանց նկատմամբ բռնության կանխարգելման և բռնության ենթարկված անձանց պետական աջակցության մեխանիզմների[[1]](#footnote-1) ստեղծման նպատակով՝ «Ընտանիքում բռնության ենթարկված անձանց աջակցության կենտրոնների ծառայությունները» պետական ծրագրի շրջանակներում, 2022 թվականին ծառայությունից օգտվել է թվով 1700 շահառու: 2022թ.-ի ընթացքում ընտանեկան բռնության ենթարկված 121 անձ ստացել է միանվագ դրամական աջակցություն՝ 10 մլն. 600 հազ դրամի չափով: «Ընտանիքում բռնության ենթարկված անձանց ապաստարանի ծառայություններ» պետական ծրագրով ընտանիքում բռնության ենթարկվածներին, անհրաժեշտության դեպքում նրանց խնամքի տակ գտնվող անձանց ապահովվել է ապաստարանով, սննդով, հագուստով, ինչպես նաև տրամադրվել է հոգեբանական, իրավաբանական օգնություն և օրենսդրությամբ սահմանված սոցիալական աջակցություն։ 2022 թվականին 176 շահառու (71-ը կանայք են, իսկ 105-ը երեխաներ) օգտվել է այդ ծրագրից: Ծրագիրն իրականացվում է Աշխատանքի և սոցիալական հարցերի նախարարության կողմից դրամաշնորհային մրցույթի արդյունքում հաղթող ճանաչված հասարակական կազմակերպությունների կողմից՝ պատվիրակված ծառայությունների տեսքով։

Գյուղական բնակավայրերում կանանց զբաղվածության մակարդակի բարձրացման, կանանց հնարավորությունների նպատակային օգտագործման, արտադրական կարողությունների ընդլայնման, եկամուտների ավելացման նպատակով գյուղատնտեսությունում կանանց տրամադրվող վարկերի տեսակարար կշիռը կազմել է 14% ծրագրված 18-20%-ի համեմատ: Ծրագրի շրջանակում 2022 թվականին 9 ամիսների ընթացքում տրամադրվել է 6969 միավոր վարկ, որից շուրջ 978–ը՝ կանանց։ Տարեկան պլանավորված ցուցանիշի գերազանցում շուրջ 1,1 անգամ։

Կորոնավիրուսի տնտեսական հետևանքների չեզոքացման շրջանակներում, մարզերում կանանց ներգրավմամբ տնտեսական ներուժի մեծացման նպատակով, իրականացվել է 10 դասընթաց՝ 64 կնոջ համար, ապա շահառուներից 13-ին 116.3 մլն դրամ արժողությամբ արտոնյալ՝ 7% տոկոսադրույքով վարկ է տրամադրվել (ֆինանսավորվածների ընսհանուր թվի 43%-ը)։

Սոցիալական դեպքի վարման համակարգի շրջանակներում երեխա (այդ թվում՝ նախադպրոցական տարիքի) ունեցող ընտանիքների սոցիալ-տնտեսական խնդիրների լուծմանն ուղղված տեղական սոցիալական ծրագրերի շրջանակներում՝ Տավուշի ՀՕՖ-ի Բերդի գրասենյակի կողմից իրականացվել են 5-ամսյա դասնթացներ, որին մասնակցել են 25 կանայք: 5 կին տեղավորվել է աշխատանքի: Ստեղծվել է շահերի պաշտպանության խումբ, որը իրականացնում է կանանց շրջանում իրենց աշխատանքային իրավունքների մասին իրազեկվածության բարձրացմանն ուղղված աշխատանքներ:

ՀՀ աշխատանքի շուկայում կանանց և տղամարդկանց մասնակցության աստիճանի, բնույթի, խնդիրների վերաբերյալ համապարփակ տեղեկատվության ապահովման նպատակով 2022 թվականին ՀՀ վիճակագրական կոմիտեն հրապարակել է «Աշխատանքի շուկան Հայաստանում» տնային տնտեսությունների ընտրանքային հետազոտության արդյունքները՝ գենդերային դիսագրեգացված տվյալների ներառմամբ, որը հնարավորություն է ստեղծում մշակել և իրականացնել թիրախային քաղաքականություն և ծրագրեր։

**Գերակայություն 3. Կանանց և տղամարդկանց լիարժեք ու արդյունավետ մասնակցություն և հավասար հնարավորությունների ընդյալնում կրթության ու գիտության ոլորտում**

Հանրակրթության պետական չափորոշիչն ու առարկայական ծրագրերը կարողականությունների և շրջանավարտի ուսումնառության ակնկալվող վերջնարդյունքներում ներառում են գենդերային բաղադրիչ: Վերանայված չափորոշիչների և առարկայական ծրագրերի հիման վրա մշակվող դասագրքերում ներառվող թեմաների և նկարազարդումների համար գործում են գենդերազգայունության պահանջներ, ինչպես նաև գենդերային խտրականության վերացմանը միտված առանձին ներառված թեմաներ: Օրինակ՝ «Ես և շրջակա աշխարհը» առարկայի դեպքում ներառված է «Սեռային կարծրատիպեր» առանձին բաժինը:

Հասարակագիտական 6 առարկաների շրջանակներում սովորողներին ուսուցանվել են քաղաքացիական կրթությանը և առողջ ապրելակերպին վերաբերող թեմաներ, որտեղ ներառված է գենդերային բաղադրիչը: Հասարակագիտական առարկաները նաև դասավանդվել են նախնական և միջին մասնագիտական ուսումնական հաստատություններում:

9 բուհերում և 2 քոլեջներում ակտիվ քաղաքացիության, ժողովրդավարական կառավարման, գենդերային հավասարության և մարդու իրավունքների մասին գիտելիքների, հմտությունների և կարողությունների ձևավորման նպատակով իրականացվել է «Ներգրավված քաղաքացի» դասընթացը և վերահրատարակվել է դասընթացի ուսումնական նյութը:

Քաղաքացիական կրթությանը վերաբերող թեմաներով 194 աշակերտ մասնակցել է երկու թեմատիկ նախագծերի, իսկ 246 աշակերտ մասնակցել է աշակերտական աշխատաժողովի աշխատանքներին:

Տավուշի մարզում՝ հանրակրթական պետական չափորոշչի ներդրման շրջանակներում գործարկվել է «Առողջ ապրելակերպ» խմբակը, որտեղ դասավանդման համար մշակվել են գենդերային բաղադրիչն ապահովող առանձին թեմաների ներառմամբ ուսուցչի ձեռնարկները: Մարզի 76 դպրոցների 135 ուսուցիչներ վերապատրաստվել են՝ «Առողջ ապրելակեր» ծրագրի փորձարկման նպատակով:

Հանրակրթական ուսումնական հաստատությունների 2464 ուսուցիչ տարբեր վերապատրաստումների շրջանակներում ստացել է գենդերային հավասարությանն[[2]](#footnote-2) առնչվող գիտելիքներ: Նախնական և միջին մասնագիտական ծրագրեր իրականացնող ուսումնական հաստատությունների 1186 աշխատակիցներ անցել են վերապատրաստման դասընթացներ, որոնց թեմաներում ներառված են նաև գենդերային քաղաքականությանն առնչվող նյութեր:

Համընդհանուր ներառականության գործընթացի շրջանակներում գենդերային զգայուն մոտեցումների ապահովման նպատակով, կրթությունից դուրս մնացած երեխաների բացահայտման և ներառման արդյունքում, Արարատում 4-ը տղայի և 4 աղջկա ներառման նպատակով իրականացվում են աշխատանքներ; Արմավիրում մարզպետարանի աշխատակիցները տնայցերի և դպրոց այցելությունների միջոցով վերհանել են դպրոց չհաճախելու պատճառները; Կոտայքում կրթությունից դուրս մնացած 24 (14 աղջիկ և 10 տղա) երեխայից 8-ի իրավունքը վերականգնվել է, կանխվել է վաղ ամուսնության 3 դեպք և վերականգնվել է կրթության իրավունքը; Շիրակում բացահայտվել է կրթությունից դուրս մնացած 73 երեխա (18 աղջիկ, 55 տղա), որոնցից 42 երեխայի իրավունքը վերականգնվել է; Վայոց ձորում կրթությունից դուրս մնացած 4 երեխայից 3-ի իրավունքը վերականգնվել է; Տավուշում կրթությունից դուրս մնացած բոլոր աշակերտները վերադարձել են հանրակրթություն։

Գիտական և գիտատեխնիկական գործունեության պայմանագրային (թեմատիկ) ֆինանսավորման շրջանակներում կին ղեկավարների առաջխաղացմանն ուղղված գիտական թեմաների հայտերի ընտրության մրցույթի շրջանակներում ֆինանսավորվել են 15 գիտական թեմաներ:

Գենդերային քաղաքականության իմացության ապահովման և զարգացման նպատակով՝ ոստիկանության միջին խմբի պաշտոններում նշանակված թվով 63 ծառայողների և ղեկավար անձնակազմի 18 ներկայացուցիչների համար իրականացվել են դասընթացներ «Կանանց և տղամարդկանց իրավահավասարությունը» թեմայով։

Գենդերային հիմնախնդիրների վերաբերյալ իրազեկվածության բարձրացման նպատակով՝ ոստիկանության անչափահասների գործերով և ընտանիքում բռնության կանխարգելման բաժանմունքների 18 ծառայողներ վերապատրաստվել են գենդերային հավասարության, երեխաների իրավունքների նորմատիվ հենքի և ընտանեկան բռնության թեմաներով։

Սովորողների շրջանում գենդերային հավասարության վերաբերյալ զրույցների անցկացման շրջանակներում՝ ոստիկանության աշխատակիցները անցկացրել են հանդիպումներ, որոնց ընթացքում անդրադարձ է կատարվել նաև գենդերային հիմնախնդիրներին, կանանց և տղամարդկանց իրավահավասարությանը, ինչպես նաև ընտանիքում բռնության ենթարկված անձանց պաշտպանությանը։

Գենդերային հավասարության մասին իրազեկման նպատակով, միջազգային գործընկերների հետ համատեղ, գենդերային բռնության դեմ 16-օրյակի քարոզարշավի շրջանակներում կազմակերպվել են դասընթացներ գենդերային հավասարության և գործիքների կիրառության, լրագրողների (ներառյալ մարզերում) համար նախատեսված՝ գենդերային հավասարության, կարծրատիպերի և գենդերային բռնության, ընտանեկան բռնության կանխարգելման և դեպքերի վարման վերաբերյալ:

Հաշմանդամություն ունեցող, ազգային փոքրամասնություններին պատկանող, տարեց, փախստական, աղետի և կոնֆլիկտի ազդեցությունը կրող շրջաններում գտնվող կանանց սոցիալ-տնտեսական բացահայտված խնդիրներից յուրաքանչյուրի լուծմանն ուղղված տեղական սոցիալական ծրագրերի շրջանակներում, միջին մասնագիտական կրթական ծրագրեր իրականացնող պետական ուսումնական հաստատություններում ընդունելության վճարովի համակարգի նվազագույն անցողիկ միավորներ հավաքած 1-ին և 2-րդ խմբի, ինչպես նաև մինչև 18 տարեկան մանկուց հաշմանդամ անձանց 2022-2023 ուստարում ընդհանուր թվով 84 անվճար ուսուցման տեղեր են հատկացվել: Ընդհանուր թվով 25 շահառուների (63 և ավելի տարիքի մեծահասակների) համար շարունակական (ցկյանս) կրթության շրջանակներում կազմակերպվել են ձեռարվեստի ավանդական տեսակների՝ կարպետագործության և ասեղնագործության դասեր:

**Գերակայություն 4. Առողջապահության ոլորտում կանանց և տղամարդկանց հավասար հնարավորությունների ընդլայնում**

Հաշմանդամություն ունեցող կանանց սեռական և վերարտադրողական իրավունքի պաշտպանության նպատակով՝ շարունակական մասնագիտական զարգացման շրջանակներում 204 ընտանեկան բժիշկ և մանկաբարձ-գինեկոլոգ երկօրյա դասընթացի արդյունքում ստացել է կիրառական գիտելիքներ կանանց տարբեր խմբերի, այդ թվում հաշմանդամություն ունեցողների վերարտադրողական առողջության և իրավունքի, ոչ խտրական մոտեցման սկզբունքների վերաբերյալ:

Կանանց սեռական[[3]](#footnote-3) և վերարտադրողական իրավունքի պաշտպանության նպատակով՝ իրականցվել է ՄԻԱՎ-ի նկատմամբ 17446 թեստավորում, թիրախավորելով քաղաքաբնակ և գյուղաբնակ առավել խոցելի խմբերի անձանց և իրենց զուգընկերներին: Քաղաքային համայնքներում անցկացվել են 17 հանրային միջոցառումներ, որի ընթացքում սեռավարակների վերաբերյալ տեղեկատվություն է ստացել և թեստավորվել 1129 անձ, որոնցից 613-ը՝ կին։ 608 դեռահաս (374-ը՝ աղջիկ) մասնակցել է ՄԻԱՎ-ի վերաբերյալ կրթական դասընթացների։ Գյուղական համայնքներում կազմակերպվել է «ՄԻԱՎ վարակ» թեմայով 27 կրթական սեմինար, որոնց մասնակցել է 360 կին։ Վանաձորում և Մարտունիում 427 կին ընդգրկվել են փոխօգնության խմբերում։

ՄԻԱՎ-ով ապրող կանանց նկատմամբ խարանի և խտրականության նվազեցման նպատակով՝ ՄԻԱՎ/ՁԻԱՀ-ի ոլորտում բուժաշխատողների կարողությունների զարգացման շրջանակներում 191 բուժաշխատող վերապատրաստվել է:

Անվճար հիվանդանոցային բուժօգնության ծառայությունների տրամադրման մասին իրազեկվածության բարձրացման նպատակով՝ ՀՀ առողջապահության նախարարության կողմից պատրաստվել են տեսահոլովակներ պետական պատվերի շրջանակներում անվճար և արտոնյալ պայմաններում վերարտադրողական օժանդակ տեխնոլոգիաների կիրառմամբ բժշկական օգնության և սպասարկման վերաբերյալ:

Կրծքով կերակրող մայրերի համար աշխատանքի և ուսման վայրերում կերակրասենյակների ստեղծումը մեկնարկել է ՀՀ ԱՆ ենթակայության բժշկական կազմակերպություններում և ՊՈԱԿ-ներում՝ կրծով կերակրման սենյակների բացմամբ:

Առողջապահական ծառայությունների մատուցման ընթացքում գենդերային զգայունության ապահովման նպատակով՝ Իջևանում բացվել է «Ընտանիքի անկյուն» ռեսուրսային կենտրոնը, որտեղ անցկացվում են դասընթացներ, հանդիպում-քննարկումներ և միջոցառումներ ուղղված կանանց ու տղամարդկանց դերերի վերաբերյալ կարծրատիպերի փոփոխմանը, երեխայի խնամքի ու ծնողավարության մեջ տղամարդկանց ներգրավվածության մեծացմանը:

**Գերակայություն 5. Գենդերային խտրականության կանխարգելում**

ԵԽ-ի «Կանանց նկատմամբ բռնության և ընտանեկան բռնության կանխարգելման և դրա դեմ պայքարի մասին» կոնվենցիայի վավերացման նպատակով անհրաժեշտ քայլերի ձեռնարկման շրջանակում՝ իրականացվել է ընդունված չափանիշներին ընտանեկան օրենսդրության պրակտիկայի համապատասխանեցումը։ Հայաստանը միացել է «Դուբլինի հռչակագրին», ինչը մատնանշում է կոնվենցիան վավերացնելու ապագա մտադրության մասին։

Պտղի սեռի խտրական ընտրության կանխարգելման 2020-2023թթ. ծրագրի շրջանակներում, հանրապետությունում նորածինների սեռերի անհամամասնության կրճատման և աղջիկ երեխաների արժևորման նպատակով, իրականացված համալիր միջոցառումների արդյունքում նորածին տղաների և աղջիկների հարաբերակցությունը մոտեցել է բնական ցուցանիշին (1.06) և 2021 թվականին կազմել՝ 1.08:

Ընտանեկան բռնության բազմաոլորտ արձագանքը բարելավելու նպատակով՝ Կոտայքի, Արարատ  և Լոռու մարզերի մարզպետարանների միասնական սոցիալական ծառայությունների, երեխաների պաշտպանության ծառայությունների, ընտանիքի, կանանց և երեխաների իրավունքների պաշտպանության բաժինների, առողջապահության և կրթության վարչությունների, ինչպես նաև ՀՀ ոստիկանության և ընտանեկան բռնության ենթարկված անձանց աջակցման կենտրոնների   ներկայացուցիչների հետ քննարկվել է ընտանեկան բռնության դեպքերի բազմաոլորտ արձագանքը, մոտեցումները և մարտահրավերները, ինչպես նաև հնարավոր լուծումները:

Արտակարգ իրավիճակների կառավարման ոլորտում գենդերային հավասարության խնդիրների վերաբերյալ հանրային իրազեկման նպատակով՝ 11 փրկարար կանայք և նախարարությունում աշխատող հաշմանդամություն ունեցող կին աշխատակիցներ տվել են հարցազրույցներ հանրապետական սփռում ունեցող 3 հեռուստաալիքներով և առցանց հեռարձակվող ալիքով։

Արտակարգ իրավիճակների կառավարման ոլորտի ղեկավար կազմի և մասնագետների վերապատրաստման նպատակով՝ հրապարակվել է «Գենդերային հավասարության հարցերը աղետների ռիսկի նվազեցման գործընթացում» թեմայով գործնական ուղեցույցը, որը կիրառվել է 38 խմբերի համար կազմակերպված հեռավար դասընթացների ընթացքում։

Հանրային հեռուստատեսության լուրերով 2022 թվականին սեռերի իրավահավասարության և գենդերային հարցերի լայն իրազեկման շրջանակում, հեռարձակվել է 30 տեսանյութ, այլ ծրագրերի շրջանակներում պատրաստվել և հեռարձակվել է 3 տեսանյութ։ «Կնոջ օրագիրը» հաղորդաշարը, որը ամբողջովին նվիրված է կանանց, 2022 թվականին 25 րոպե տևողության 55 թողարկում է կազմակերպել։ «Շողակաթ» հեռուստաալիքը հեռարձակել է 18 տեսանյութ։ Հայաստանի հանրային ռադիոն 2022 թվականին թողարկել է 17 նյութ։

Մշակույթի տարբեր ոլորտներում անհատ ստեղծագործող արվեստագետ կանանց մասնակցությամբ նախագծերի աջակցության նպատակով՝ անցկացվել է 7 համերգ՝ կին երաժիշտ-կատարողների մասնակցությամբ:

Թանգարաններում, գրադարաններում կին արվեստագետների ստեղծագործությունների ներկայացման նպատակով՝ թանգարաններում անցկացվել է 5 ցուցահանդես, ինչպես նաև 2 դասախոսություն, 1 գրքի շնորհանդես, 1 վարպետության դաս։ 12 գրադարաններում անցկացվել են 39 կին ստեղծագործողներին նվիրված միջոցառումներ:

Սպորտում կանանց ներգրավվածության խթանման նպատակով՝ տարբեր առաջնություններին մասնակցել է առաջնություններին մասնակցել է 2470 կին։ 26 մանկապատանեկան մարզադպրոցում մարզվում է 1644 աղջիկ:

Տարբեր սպորտաձևերի համար սահմանված «Հայաստանի Հանրապետության Վարչապետի գավաթ» սիրողական մրցաշարերին մասնակցել է մոտ 1200 կին և դպրոցականների թիմային խճուղավազքին՝ 300-ից ավելի աղջիկ: Իրականացվել են մասսայական սպորտին առնչվող 3 խոշոր մարզական միջոցառումներ, որոնց մասնակցել է 20000-ից ավելի դպրոցահասակ աղջիկ:

\*\*\*

Սոցիալական դեպքի վարման համակարգի շրջանակներում նախադպրոցական տարիքի երեխա ունեցող ընտանիքների կենսապայմանների բարձրացմանը նպաստող պայմանների ձևավորման նպատակով՝ Լոռում իրականացվել են ծնողավարության դասընթացներ, Տավուշում 346 ընտանիքների 854 երեխաների տրամադրվել է հագուստ, սնունդ, ինչպես նաև սոցիալ-հոգեբանական, վերականգնողական տարբեր տիպի աջակցություն: Բերդի տարածաշրջանում կանխարգելիչ-վերականգնողական, սոցիալ-հոգեբանական, արտ-թերապիայի աշխատանքներ են տարվել 92 ընտանիքների 153 երեխաների հետ, իսկ սոցիալապես անապահով շուրջ 300 ընտանիքների տրամադրվել է հումանիտար աջակցություն։ Իջևանի և Նոյեմբերյանի տարածաշրջանների շուրջ 740 ընտանիքի տրամադրվել է հագուստ, սնունդ եւ հիգիենայի պարագաներ: 300 երեխաներ օգտվել են ցերեկային կենտրոնի ծառայություններից:

Հաշմանդամություն ունեցող անձանց՝ այդ թվում կանանց, ազգային փոքրամասնություններին պատկանող, տարեց կանանց լիարժեք սոցիալական ներառման ապահովման նպատակով, բժշկական հաստատությունների կառուցման և վերակառուցման նախագծման արդյունքում կառուցված, վերկառուցված կամ ընթացքում գտնվող բուժհաստատությունները հարմարեցված են հաշմանդամություն ունեցող անձանց և նշված մյուս խմբերի մատչելի մուտքի, ելքի, հաստատություններում ազատ տեղաշարժի, սանհանգույցներից օգտվելու համար:

1. Կանանց նկատմամբ բռնության կանխարգելման և բռնության ենթարկված անձանց պետական աջակցության մեխանիզմների ստեղծման նպատակով՝ Արագածոտնում <<Թալին հույս>> ՀԿ-ի կողմից 8 անձի տրամադրվել է պետական ֆինանսավորման աջակցություն, 14 անձի՝ իրավաբանական և 74 անձի՝ հոգեբանական: Իրազեկման դասընթացներ են կազմակերպվել 336 կնոջ համար; Շիրակում «Կանանց իրավունքների տուն» ՀԿ–ի ծառայություններից օգտվել է 163 քաղաքացի; Սյունիքում <<Սոսե>> ՀԿ-ն շարունակել է տրամադրել մասնագիտացված ծառայություններ; Վայոց ձորում իրականացվել են դասընթացներ շուրջ 87 կնոջ և ծառայություն մատուցող 184 անձի հետ; Տավուշում ընտանիքում բռնության ենթարկված 105 շահառուների տրամարդվել են իրավաբանական, հոգեբանական և սոցիալական ծառայություններ: [↑](#footnote-ref-1)
2. Լոռիում 30 հանրակրթական, նախնական (արհեստագործական) և միջին մասնագիտական ուսումնական հաստատությունների աշխատողների շրջանում գենդերային հավասարության թեմաներով իրականացվել է դասընթացների, կլոր սեղանների քննարկումներ: [↑](#footnote-ref-2)
3. Համայնքներում ՄԻԱՎ/ՁԻԱՀ-ի հարցերով իրազեկվածության բարձրացման նպատակով՝ Արարատում իրականացրել են այցեր մարզի 12 համայնքերում, ներառելով 329 կին շահառու; Արմավիրում հետազոտվել է 3059 քաղաքացի, որից՝ 2258-ը հղիներ, 139-ը՝ հղիության ընդհատման համար դիմած կանայք; Գեղարքունիքում իրականացվել է 20 այց մարզի 13 համայնքներ և հետազոտվել է 596 մարդ; Շիրակում և Տավուշում իրականացվել են սեռավարակների իրազեկման շրջայցեր; Սյունիքում 1500 հղի անցել են ՄԻԱՎ-ի պլանային հետազոտություններ: [↑](#footnote-ref-3)